b'\n_START_ARTICLE_\nToni Koivunen\n_START_SECTION_\nSeurajoukkueissa\n_START_PARAGRAPH_\nKoivunen pelasi ensimm\xc3\xa4iset miesten ottelunsa kaudella 1988\xe2\x80\x931989 Kiekkoreippaassa I-divisioonassa. Kaudeksi 1990\xe2\x80\x931991 Reipas nousi SM-liigaan, ja Koivunen pelasi kauden aikana 37 liigaottelua. H\xc3\xa4n pelasi SM-liigassa Reippaassa kolme kautta, kunnes siirtyi kaudeksi 1994\xe2\x80\x931995 I-divisioona-joukkue SaPKoon, josta h\xc3\xa4n palasi kesken kauden SM-liigaan, ja Lukkoon._NEWLINE_Kaudeksi 1995\xe2\x80\x931996 Koivunen siirtyi JyP HT:hen, Jyv\xc3\xa4skyl\xc3\xa4\xc3\xa4n. JyP HT:ss\xc3\xa4 Koivunen teki my\xc3\xb6s l\xc3\xa4pimurtonsa, kun kaudekka 1996\xe2\x80\x931997 h\xc3\xa4nelle merkittiin 49 ottelussa 33 tehopistett\xc3\xa4. Jyv\xc3\xa4skyl\xc3\xa4ss\xc3\xa4 Koivunen pelasi lopulta viisi kautta. H\xc3\xa4n siirtyi kaudeksi 2000\xe2\x80\x932001 Bluesiin, jossa Koivunen joutui tyytym\xc3\xa4\xc3\xa4n pienemp\xc3\xa4\xc3\xa4n rooliin kuin JYPiss\xc3\xa4. Koivunen pelasi Bluesissa l\xc3\xa4hinn\xc3\xa4 joukkueen kolmoskent\xc3\xa4ss\xc3\xa4. Kauden j\xc3\xa4lkeen h\xc3\xa4n palasi Lahteen ja Pelicansin riveihin._NEWLINE_Pelicansissa Koivunen nousi joukkueen kapteeniksi. H\xc3\xa4n vaihtoi Pelicansin kaudeksi 2002\xe2\x80\x932003 Ruotsin Elitserien Timr\xc3\xa5 IK:hon, jonka kanssa teki kahden vuoden sopimuksen. Timr\xc3\xa5ssa Koivunen pelasi reilun kauden, sill\xc3\xa4 kausi 2003\xe2\x80\x932004 k\xc3\xa4ynnistyi h\xc3\xa4nelt\xc3\xa4 huonosti, ja seurajohto antoi h\xc3\xa4nelle luvan etsi\xc3\xa4 uutta seuraa. Koivunen palasikin Pelicansiin. Pelicans jumittui kuitenkin SM-liigassa sarjan viimeiseksi, ja joukkue alkoi kesken kauden luopua pelaajistaan. Aivan SM-liigan siirtorajan lopulla Koivunenkin vuokrattiin JYPiin._NEWLINE_Koivunen aloitti j\xc3\xa4lleen kauden 2004\xe2\x80\x932005 Pelicansissa. Kausi sujui Koivuselta huonosti, sill\xc3\xa4 h\xc3\xa4n teki vain seitsem\xc3\xa4n pistett\xc3\xa4. Seuraavalla kaudella Koivunen kuitenkin teki j\xc3\xa4lleen 23 pistett\xc3\xa4, ja kaudella 2007\xe2\x80\x932008 h\xc3\xa4n teki uudeksi piste-enn\xc3\xa4tyksekseen 4+36. Kaudella 2008\xe2\x80\x932009 Koivunen joutui olkap\xc3\xa4\xc3\xa4leikkaukseen lokakuussa 2008, ja joutui useaksi kuukaudeksi sivuun joukkueen kokoonpanosta._NEWLINE_Lokakuussa 2009 Koivunen pelasi 800. SM-liigan runkosarjaottelun, ja h\xc3\xa4nest\xc3\xa4 tuli kuudes tuon rajapyykin ylitt\xc3\xa4nyt liigakiekkoilija. Aktiivipelaajista vain Marko Tuulolalla ja Jan Latvalalla on enemm\xc3\xa4n pelej\xc3\xa4 tilill\xc3\xa4\xc3\xa4n.  Pari kuukautta my\xc3\xb6hemmin Pelicans purki Koivusen sopimuksen. H\xc3\xa4n siirtyi joulukuussa 2009 loppukaudeksi Tanskan p\xc3\xa4\xc3\xa4sarjan Herning Blue Foxiin. H\xc3\xa4n voitti Tanskassa pronssia._NEWLINE_Kaudeksi 2010\xe2\x80\x932011 Koivunen siirtyi Ranskan p\xc3\xa4\xc3\xa4sarjan Morzine-Avoriaziin. Koivunen pelasi Morzinessa kaksi kautta, ja j\xc3\xa4lkimm\xc3\xa4isell\xc3\xa4 kaudellaan h\xc3\xa4n toimi lis\xc3\xa4ksi valmennusryhm\xc3\xa4ss\xc3\xa4. H\xc3\xa4n ilmoitti lopettavansa uransa kev\xc3\xa4\xc3\xa4ll\xc3\xa4 2012.\n_START_SECTION_\nMaajoukkueessa\n_START_PARAGRAPH_\nKoivunen on pelannut kaksi kertaa junioritasolla Suomen maajoukkueessa arvokisoissa. Ensimm\xc3\xa4isen kerran h\xc3\xa4n edusti Suomea 18-vuotiaiden EM-kilpailuissa 1989, jolloin Suomi sijoittui pronssille. Nuorten maailmanmestaruuskilpailuissa Koivunen pelasi Suomen puolesta 1991.'